تاݣورا

تاݣورا هيّا لعبة امازيغية قديمة كتشبه ل لهوكي، كاينة سيرتو ف لمغريب، دزاير، ليبيا ؤ عند تّوارݣ ف صّحرا لكبيرة، ؤ ف لقديم كانت حتا ف تونس. كاينين اتار كتدل بلّي هاد لّعبة عندها ؤصول قديمة بزاف، سيرتو ب عتيبار لنتيشار لجغرافي لكبير ديالها. حاليان تاݣورا مهددة ب نّديتار بحال بزاف د تّقاليد لامازيغية لقديمة، ؤ كتّلعب غير ف مناطق محدودة. سّمية. سّمية د تاݣورا مركبة من جوج طروفا: تاݣ، بمعنى "ضرب"، ؤ ؤرا بمعنى "عصا معوجة". هاد سّمية كانت سيرتو مستعملة ف تازناخت حدا وارزازات. ف بلايص خرين ف لمغريب ؤ ف شمال افريقيا، كاينين سميّات خرين مستعملين، بحال تاقورا ؤلا تاقوراشت ؤلا تاكورت ؤلا تاورشت ؤلا هاكورث، ؤ عند تّوارݣ هامكشاخ ؤلا امكشاخ. لقواعيد ديالها. تاݣورا كتّلعب ب جوج فراقي مكون كول واحد فيهم من 5 تال 10 د لّعّابا يقدرو يكونو عيالات ؤلا رجال، كيكونو عادتن لابسين لباس خاص ؤ دايرين حزمة علا لوسط ب لون كيمتل كولا فرقة. كولا فرقة كيكون عندها ݣون كيتسما "اينين" معلّم ب جوج حجرات كبار، ؤ لمسافة بيناتهم تقريبا 4 ميترو، كتقدّر ب 3 د لخطوات كبار. كولا ݣون كيكون شادّو حاريس كيتسما "اماضيف"، ؤ لحاكام د لماتش كيتسما "انفراي". لانفراي كيعلن علا لبدية د لماتش ف وسط تّيران، فاش كيرمي لكورة (تاكورت) ف سّما، ؤ كيبداو لّعابا ديال لفراقي بجوج كيحاولو يسجلو علا لفرقة لوخرة ب ستيعمال لعصي تاغريفت ديالهم. ملي كيتسجل بيت، لانفراي كيعلن "اسوي اسوي" (اسوي = بيت). وخا تاݣورا كيلعبوها عادة يا رجال بيناتهم يا نّسا بيناتهم، شي مرات كيقدو يلعبوها فراقي ديال رجال ؤ عيالات مخلطين ؤلا فرقة د رّجال ضد فرقة د نّسا. ف لقديم كانو نّاس كيلعبوها حتا علا ضهر لعودانات. تاكورت (كورة) باش كتّلعب تاݣورا كتكون مصاوبة من صّوف، عسف نّخل ؤلا لخشب، ؤ مغلفة مزيان ب طرف د جّلد ديال بݣرة ؤلا تور. لكورة باش كيلعبو رّجال كتكون عادة تقل من لّي كيلعبو بيها نّسا. لّعبة شّي مرات كتكون خطيرة ؤ كيقدرو يوقعو فيها اصابات. وخا داكشي لقواعيد ديال لّعبة كيقدرو يتبدّلو ف تّفاصيل ديالهوم من منطقة ل منطقة، ؤ ماشي ساهل نديرو تعميم علا طّرقان د لّعب ف لبلايص كاملين. لختيلافات لجغرافية. لمغريب. ف سوس، هاد لّعبة كتّلعب ف لاعياد ؤ لمواسم، سيرتو ف فصل رّبيع، ب ستيعمال عصا من جريد نّخل كتسما "تاغريفت"، ؤ كورة مصاوبة من صّوف ؤ عسف نّخل. ف اݣودال ف لاطلس لكبير، لّعبة كتسما "اوجّا" بمعنى "ختي "، ؤ كيلعبوها جوج فراقي من نفس لفيلاج لّي ماعندهومش صراع بيناتهوم. ف بلايص خرين ف لاطلس لكبير، ف سوس، ؤ ف لجنوب، كتقدر تكون فرقة د لمجوجين ضد لعزوبيين. من غير ف رّبيع، حتا ف فترات لجفاف، كانت هاد لّعبة كتدار كا طقس ديال طليب شّتا. ف تاجݣالت حدا مراكش، كيلعبوها ف اطار هاد طّقس غير لعيالات بيناتهم، مي ف بلايص خرين كيلعبوها رّجال ضد نّسا. عند ايت واراين ؤ قبيلة تسول، كيتجمعو بعض لعيالات بيناتهوم ؤ كيمشيو ل بلاصة مايقدر يشوفهوم فيها حتا حد من رّجال، باش يلعبو تاݣورا عريانات. شمال دزاير. ف لاوراس كيبداو رّجال يلعبو تاݣورا ف 15 فبراير ف تّقويم ليولياني، مي دّراري صُّغار يقدرو يلعبوها ف اي وقت. ف لفيلاج د تاݣوست كيلعب نص لفيلاج معا نّص لاخور. ف ايت فراح كتكون لّعبة موناسبة ل تصفية صراعات قديمة. ؤ ف مناع كتكون فرقة ديال لمجوجين ضد لعزوبيين. ف لقبايل كتسما هاد لّعبة "تاغولالت"، ؤلا "داباغ"، ؤلا "اشفار". لكورة عادتن بحال ف لمغريب كتكون مصاوبة من صوف، لخشب ؤ جّلد ديال تور ديال لؤضحية د رّبيع. مي تقدر تكون مصاوبة من لمعدن، ؤ ف هاد لحالة كتسما "تاخنشت". ادوار جتيماعية. تاݣورا ماكانتش غير لعبة د تّرفيه، مي عندها ادوار جتيماعية موهيمة، بلخصوص لمصالحة ما بين افراد ؤلا قبايل مخاصمين. ؤ كانت كتّلعب علا بزاف د لماتشات ما بين لاطراف لمخاصمين حتا يتحيدو لحازازات بيناتهم ؤ يتصالحو، عادة 3 يام ب نّسبة ل رّجال، ؤ سيمانة ب نّسبة ل لعيالات. دّلالة ؤ طّقوس رّوحانية. ف لقديم كانت تاݣورا مرتابطة ف لغالب ب طقوس وتنية ديال طليب شّتا ؤ لخصوبة، سيرتو طقس ديال عروسة شتا، ؤ لعيبادة د لالاهة تانيت. هاد تاتير رّوحاني ستامر ف لفترة لاسلامية، بحيت باقي ف بزاف د لمناطق كيتّلعب سيرتو من طرف طّلبة (لّي كيدرسو دّين)، ؤلا علّاقل ضاروري يكونو طُلبة طرف من لّعبة.